Урок 28: “Я і мая Радзіма. Сімвалы Беларусі”.

**МЭТА:** фарміраванне ўмення гаварэння (будаваць адказы па малюнках, выкарыстоўваючы словы пытання і вядомую лексіку).

**ЗАДАЧЫ:** вучыць асэнсавана ўспрымаць беларускую мову на слых, чытаць словы і сказы, якія маюць графічную адметнасць беларускай мовы ў параўнанні з рускай, правільна вымаўляць пры чытаннні гук [ц]; садзейнічаць уключэнню ў актыўнае суразмоўніцтва па тэме “Сімвалы Беларусі”; развіваць фанематычны слых, памяць; выхоўваць павагу да дзяржаўных сімвалаў; пашыраць веды пра сімвалы Беларусі.

**АБСТАЛЯВАННЕ:** вучэбны дапаможнік, індывідуальныя карткі (дадаткі 1, 2), прэзентацыя, відэазапіс Дзяржаўнага гімна Рэспублікі Беларусь.

Ход урока

I. АРГАНІЗАЦЫЙНЫ ЭТАП.

**Настаўнік.** Каб заняць сваё месца, трэба назваць беларускі горад, памятную мясціну ці славутага земляка. Паўтарацца нельга.

II. ЭТАП АКТУАЛІЗАЦЫІ СУБ’ЕКТЫЎНАГА ВОПЫТУ ВУЧНЯЎ.

**Настаўнік.**

На карце вялікага свету

Яна як кляновы лісток,

Песня гарачага лета,

Крынічнай вады глыток.

Мяжуе з Польшчай, Украінай,

Расіяй, Латвіяй, Літвой

Твой родны край, твая Айчына,

Жыццё тваё і гонар твой.

I ты яе запомні імя,

Як неба, сонца і зару.

Твая зямля, твая Радзіма

Названа светла — Беларусь!

*Ю. Свірка*

Як называецца наша краіна?

У свеце шмат розных краін. *(Настаўнік паказвае краіны на глобусе.)*

Як выглядае Беларусь на карце свету? *(Дадатак 1.)*

Замалюйце квадрацік у першым радку каля патрэбнага лістка. *(Ліст клёна.)*

Назавіце, што і каго вы бачыце ў другім радку. Якую жывёлу нагадваюць абрысы Беларусі на карце свету? Зафарбуйце квадрацік алоўкам зялёнага колеру.

Якія яшчэ малюнкі сімвалаў нашай Радзімы вы бачыце ў другім радку? Зафарбуйце квадрацік алоўкам чырвонага колеру.

Мэтавызначэнне

**Настаўнік.** Як вы думаеце, чаму будзе прысвечаны наш урок?

А ці можаце вы назваць, якія ёсць дзяржаўныя сімвалы? Колькі іх?

На ўроку мы даведаемся, што мы называем дзяржаўнымі сімваламі. Даведаемся, колькі іх і як яны выглядаюць.

III. ЭТАП ЗАСВАЕННЯ НОВЫХ ВЕДАЎ І СПОСАБАЎ ДЗЕЙНАСЦІ.

**Настаўнік.** Дзяржаўныя сімвалы — гэта непаўторныя, адметныя сімвалы краіны. Па іх пазнаюць краіну ва ўсім свеце.

У трэцім радку я з дапамогай малюнкаў загадала першы дзяржаўны сімвал. *(Дадатак 1.)* Назавіце малюнкі. Назавіце расліны. Які малюнак падпісаны? Што такое стужка?

Можа, хто здагадаўся, што гэта за сімвал? *(Герб.)*

Разгледзьце Дзяржаўны герб Рэспублікі Беларусь. *(Слайд 1 ці выява ў класе.)* Чаго вы не сустрэлі сярод маіх малюнкаў?

*Настаўнік тлумачыць сімвалічнае знаэнне выяў на гербе.*

Настаўнік. Чаму стужка на гербе нашай Радзімы такога колеру? *(Такога колеру сцяг.)*

Другі сімвал — гэта сцяг. *(Настаўнік дэманструе сцяг.) (Слайд 2.)* Назавіце колеры беларускага сцяга.

*Настаўнік тлумачыць сімвалічнае значэнне колераў сцяга.*

**Настаўнік.** Скажыце па-беларуску *“флаг”*.

Знайдзіце беларускі сцяг. *(Дадатак 1.)* Пакажыце алоўкі, якія вы падрыхтавалі. Расфарбуйце сцяг патрэбнымі колерамі.

Прачытайце сказы. Расфарбуйце квадрацік патрэбным колерам.

Што размешчана на белым фоне? *(Арнамент.) (Слайд 3.)*

Пра што важнае ў жыцці беларусаў можа расказаць арнамент?

Дзе яшчэ размяшчаюць арнамент? *(Заданне 2, с. 71, верх старонкі.)*

Што абазначае арнамент на ручніку? *(Засеянае поле.)* На кашулі? *(Хлябы.)* На кубку? *(Усход сонца.)*

Якія дзяржаўныя сімвалы вы бачыце ў вучэбным дапаможніку? *(Заданне 1, с. 70.)*

Я буду паказваць выявы на гербе. Ваша задача — назваць суседу па парце, што я паказваю.

*Настаўнік выбарачна выклікае вучня, каб ён агучыў, што сказаў ягоны сусед.*

Навучанне чытанню

**Настаўнік.** Паслухайце, што напісана пра герб у вучэбным дапаможніку. Прачытайце адно аднаму. Пра што не сказана ў тэксце? *(Сонца, зорка, зямны шар.)*

Якое слова прапушчана ў другім тэксце?

Знаёмства з літарай Ц і адметнасцю чытання слоў з ёй

**Настаўнік.** Які асаблівы гук беларускай мовы сустрэўся ў слове? Паслухаем яго. Як ён гучыць? *(Мякка.)* Значыць, якія літары будуць пісацца пасля літары, што яго абазначае?

*Настаўнік вывешвае на дошку літары* ***е****,* ***ё****,* ***ю****,* ***я****,* ***і*** *,* ***ь****.*

**Настаўнік.** Мяккі гук [ц’] абазначаецца літарай ***Ц***.

*Настаўнік вывешвае літару на дошку (слайд 4).*

**Настаўнік.** Паспрабуем прачытаць склады з літарай ***Ц***. Помніце, што гучыць літара мякка.

*Чытанне складоў франтальна з дошкі і на слайдзе 5.*

Чытанне складоў у парах

**Настаўнік.** Прачытайце словы з літарай ***Ц***. *(Заданне 2, с. 70.)* Якое слова вам не зразумела? Бацькаўшчына — зямля, дзе нарадзіўся чалавек, дзе жывуць яго бацькі. Як другім словам сказаць *“Бацькаўшчына”*?

Што значыць любіць Радзіму, Бацькаўшчыну?

Прачытайце, што пра гэта сказана ў народным выслоўі. *(Чытанне прыказкі.)*

Што значыць *“сумленна”*?

*Завучванне прыказкі на памяць.*

**Настаўнік.** Прачытайце яшчэ раз словы з літарай ***Ц***. Назавіце дзяржаўны сімвал.

Прачытайце словы першага радка. Назавіце дзяржаўны сімвал. *(Герб.)*

Гімн таксама дзяржаўны сімвал.

Што такое гімн?

Слуханне тэксту

Настаўнік чытае тэкст задання 3 на с. 71.

Праверка агульнага разумення тэксту

**Настаўнік.** Што такое гімн? Прачытайце.

Навучанне чытанню

**Настаўнік.** Прачытаем яшчэ раз пра гімн. Ваша задача — быць уважлівымі і знайсці, як яшчэ называюць Радзіму, Бацькаўшчыну. А таксама вы павінны запомніць, што трэба рабіць, калі гучыць гімн, і чаму так трэба рабіць.

*Вучні чытаюць “ланцужком*”.

**Настаўнік.** Як можна назваць нашу краіну?

Прачытайце толькі словы з літарай ***Ц*** (***Ч***, ***Г***, ***Ў***).

Што трэба рабіць, калі гучыць гімн? Прачытайце. Чаму? Дакажыце словамі з тэксту.

Можа, хто з вас ведае, якімі словамі пачынаецца гімн?

Паслухайце. *(Настаўнік чытае словы гімна.)* Прачытайце адно аднаму.

*Вучні слухаюць гімн.*

**Настаўнік.** Які сказ размешаны ўнізе старонкі? Прачытайце. Што трэба кожнаму з нас рабіць, каб шчасліва жыць на зямлі?

IV. ЭТАП ПАДВЯДЗЕННЯ ВЫНІКАЎ ВУЧЭБНЫХ ЗАНЯТКАЎ.

**Настаўнік.** Колькі вы можаце назваць дзяржаўных сімвалаў Рэспублікі Беларусь? Назавіце іх.

Перад вамі табліца са словамі, што апісваюць дзяржаўныя сімвалы. *(Дадатак 2.)* Калі слова расказвае пра сцяг, намалюйце побач чырвоны кружок, калі пра герб — зялёны, калі пра гімн — белы кружок.

Якія словы ў табліцы сустрэліся з новай літарай? Вы змаглі іх прачытаць?

Праверым, ці запомнілі вы дзяржаўныя сімвалы. Якія словы гавораць пра герб, сцяг, гімн?

Вы добра справіліся з заданнем. Мэта нашага ўрока дасягнута.